EESTI ADVOKATUURI JUHATUS

ISTUNGI PROTOKOLL

10. september 2024. a nr 18

Tallinn

## **3.8 Advokaadibüroo E.Y Law pöördumine seoses patroneerimisega**

Advokaadibüroo EY Law ja assotsieerunud liige Inga Pakalniškytė on pöördunud advokatuuri poole küsimuses, mis puudutab patrooniks olemist. Assotsieerunud liige soovib teada, kas temal on võimalik AdvS alusel vandeadvokaadi abi patroonina tegutseda.

AdvS § 39 lg 1 sätestab, et patroon on vandeadvokaat, kelle juhtimisel vandeadvokaadi abi tegutseb. AdvS § 42 lg 4 kohaselt võib vandeadvokaadi abi õigusteenust osutada üksnes vandeadvokaadist patrooni juhendamisel.

Juhatuse 17.02.2019 otsuses nr 4 on sisustatud patroneerimise mõistet ja advokatuuri eeldusi patroneerimisele. Nimetatud otsuses on mh toodud välja, et patroon õpetab alustavale advokaadile (juhendatavale) advokaadiametit ja on juhendatavale eeskujuks nii kutsetegevuses kui ka väljaspool seda. Patroon peab, sõltumata juhendatava füüsilisest asukohast, olema kursis juhendatava poolt kliendiülesannete täitmise käiguga ja vajadusel aitama juhendatavat kliendiülesande täitmisel. Patroon jälgib, et juhendatav täidaks kutse-eetika nõudeid (eetikakoodeksi § 10 lg 2). Patroon abistab juhendatavat õige käitumisviisi valikul ja kutse-eetika nõuete tõlgendamisel (vanema kolleegina eetikakoodeksi § 2 lg 3 ja § 3 tähenduses). Juhendamise tulemusel peab juhendatav vandeadvokaadiks saades olema valmis iseseisvaks tegutsemiseks ning tegutsemiseks büroopidaja ja patroonina (kodukorra § 63 lg 4). Patroon peab kutsesobivus-komisjonile esitatavas seisukohas hindama, kas tema juhendatav on eksami sooritamise järel valmis ja võimeline tegutsema vandeadvokaadina.

AdvS § 67 lg 1 kohaselt kohaldatakse õigusteenust osutavale assotsieerunud liikmele AdvS § 41 vandeadvokaadi pädevuse kohta sätestatut, arvestades käesolevas paragrahvis ettenähtud erisusi. AdvS § 67 lg-d 2 ja 3 seavad aga assotsieerunud liikmele piirangud kliendi esindamisel. Nimelt võib assotsieerunud liige esindada või kaitsta klienti kohtus üksnes koostöös vandeadvokaadiga ning Riigikohtus võib assotsieerunud liige esindada või kaitsta klienti üksnes koos vandeadvokaadiga.

Eelnevast tulenevalt on juhatus seisukohal, et kehtiv advokatuuriseadus ei anna assotsieerunud liikmele õigust tegutseda vandeadvokaadi abi patroonina. Assotsieerunud liikmele on küll antud õigusteenuse osutamisel vandeadvokaadiga sarnased õigused, kuid assotsieerunud liiget ei saa siiski võrdsustada vandeadvokaadiga AdvS § 39 lg 1 mõistes. Seejuures vajab assotsieerunud liige kohtumenetluses osalemisel ka ise koostööd vandeadvokaadiga. Seetõttu on juhatus seisukohal, et assotsieerunud liikmel ei ole võimalik täita kõiki patrooni kohustusi.

**Juhatus**

**O T S U S T A S:**

**Teha juhatuse seisukoht assotsieerunud liikmele teatavaks.**